*Jézus így felelt nekik: „Bizony, bizony, mondom néktek, mielőtt Ábrahám lett volna: én vagyok.”*(Jn 8,58)

A már jól ismert megerősítő szófordulat: „ *bizony, bizony*”. Nézzük a kijelentés tartalmát: már Ábrahám előtt, már a régmúlt előtt, sőt már az idő előtt Jézus létezett. Régmúltról ugyanis csak időben beszélhetünk, a menny időtlenségében ez a fogalom értelmetlen.

Még a magyar nyelv is gyönyörűen mutatja: „*Ábrahám lett”* – a múlt, „*Én vagyok”* – a (folyamatos, állandó) jelen. Az utolsó kijelentés a Mózes ideje óta ismert és Istenre vonatkozó név. Jézus tehát egyértelműen, a kor általánosan ismert és használt szófordulatával kijelenti Önmagáról, hogy Ő Isten. Ez a kijelentés minden emberből reakciót vált ki. Maga a reakció lehet egyértelműen pozitív vagy negatív, esetleg megpróbál semleges lenni (ami ugye lehetetlen), de reakció mindenképp van.

Jézus, a Megváltó Isten, Aki a legközelebb jön az emberhez. Ismerd meg Őt olyannak, amilyen valóban! *Vadon Gyula*